Weermag sê oor omstrede bakkeryplan | Maroela Media
Die weermag sê hy het sy omstrede bakkeryprojek van stapel gestuur in 'n poging om die voortdurende prysverhogings van kos vir sy soldate te help verlig en sy begrotingskrisis te help oplos.
Volgens die Suid-Afrikaanse Nasionale Weermag (SANW) moet die bakkerye reserwemaglede, werklose eggenote en afhanklikes van soldate, militêre veterane en desperate gesinne rondom weermagbasisse in diens neem. Aktiewe soldate word nie by die projek betrek nie.
Die bakkerye is ook nie met openbare geld opgerig nie, maar met geld wat deur die gekombineerde klubs in die SANW gegenereer is.
Die DA het onlangs sy kommer uitgespreek oor die SANW se plan om bakkerye landwyd op die been te bring.
Volgens Kobus Marais, die DA se woordvoerder oor verdediging, is bakkerye nie die oplossing vir die weermag se begrotingskrisis nie.
Brig.genl. Andries Mahapa, woordvoerder van die weermag, het intussen aan Maroela Media gesê die SANW het in 2015 al besluit om die middele tot sy beskikking te gebruik om sekere kommoditeite, soos gebak, op die been te bring juis om in sekere opsigte selfonderhoudend te word.
Die voormalige minister van verdediging het die weermag opdrag gegee om projek Koba-Tlala van stapel te stuur deur die kommersialisering van menasies en die ontwikkeling van 'n gedesentraliseerde verkrygingstelsel.
"Die produkte wat die bakkery produseer word aan weermagbasisse verkoop, terwyl die oortollige produkte by afsetpunte rondom die spesifieke basis verkoop word."
Mahapa sê die bakkerye is heeltemal onafhanklik van die kombuise wat soldate op 'n daaglikse basis van maaltye voorsien. Op die manier word werk geskep vir eggenote en afhanklikes en soms vir diegene wat rondom die basisse woon.
"Hierdie groep individue het al geruime tyd geen bydrae tot die land se ekonomie gemaak nie en is 'n unieke indiensneminggeleentheid gegee om hul welvaart te verseker," sê Mahapa.
Die SANW het reeds tien bakkerye landwyd op die been gebring, maar slegs sewe daarvan is in hierdie stadium operasioneel. Toerusting by die oorblywende drie bakkerye moet nog geïnstalleer word.
Mahapa sê die SANW hoop om bakkerye soos dié in al nege provinsies te open.
Koekies bak is seker lekkerder as om n 2,4 km te hardloop.
Dit lyk so al asof hulle mooi broodjies bak. Of miskien doen hulle dit om den brode.
Ag hulle lieg sommer lekker nou hier en kamma self die fondse bymekaar gemaak. Wys ons asb. En hoeveel gaan daai mense nie in salarisse en byvoordele kry wat deur belastingbetaler betaal word nie en hulle werk dan vir SANW en gaan sê is staatsdienswerkers. Liegbekke!!!!!
My voorstel is dat hulle 'n bazaar hou. Kan aanvalswapens daar smous, ek reken dit sal soos soetkoek verkoop!